Elisabeth Klausen

Anne Margrethe Elisabeth Klausen (født Clausen 15. oktober 1848 på Håvik i Avaldsnes, død 12. mars 1930 i Oslo) var en norsk skuespillerinne.

Familie 
Elisabeth Klausen var datter av landhandler Claus Jørgen Clausen og Henriette Bernhardine Parelius. Hun var søster av skuespiller Henrik Klausen. Hun ble 28. mai 1878 gift i Christiania med overrettssakfører og grosserer Harald Sørensen (1847-1894).

Liv og virke 
Klausen var tilknyttet Det Norske Theater i Møllergaten, under ledelse av Bjørnstjerne Bjørnson fra åpningsforestillingen 8. september 1870. Ved åpningsforestillingen fikk hun sin scenedebut i en mindre rolle i det spanske lystspillet Donna Diana, et stykke på rim og vers forfattet av Agustín Moreto y Cavana.
Da Det Norske Theater ble innlemmet i Christiania Theater i mars 1872, fulgte hun med dit.

I årene 1873-1875 var Elisabeth Klausen tilknyttet den danske teaterdirketør Wilhelm Foghts ambulerende teaterselskap i Norge.

I april 1871 ga Klausen gjesteopptredener i Bergen som medlem av Bjørnstjerne Bjørnsons selskap. Der utmerket seg hun i rollen som Agnete i Johan Ludvig Heibergs skuespill Elverhøi, i den grad at det etter en forestilling ble skrevet at «Hva der dog især bør omtales ved denne Forestilling, var frøken Clausens overraskende skjønne Udførelse af Agnetes rolle».

Ved samme besøk i Bergen gjorde hun stor lykke i rollen som Emilie i Shakespeares Othello. Om hennes første opptreden ble det skrevet at hun «viste sig i Besiddelse af meget Talent, der fornemmelig i sidste Akt fik Anledning til at prøves i tragisk Pathos og Inderlighet».

Klausen medvirket også ved broren Henrik Klausens gjesteforestillinger i Bergen i 1876.

Elisabeth Klausen forlot scenen da hun ble gift i 1878.

Roller i utvalg 
Thora i En Kasseundersøgelse (Det Norske Theater i Møllergaten, 1870)
Emilie i Othello av Shakespeare (Bergen, 1871)
Agnete i Elverhøi av Johan Ludvig Heiberg (Bergen, 1871)
Fru Strøm i Hr. Grylle og hans Viser av Erik Bøgh (Det Norske Theater i Møllergaten, 1872)
Mademoiselle Thèrouane i komedien Rabagas av Victorien Sardou (Christiania theater, 1872)
Emilie Clasen i lystspillet En Kurmethode av Henrik Hertz (Christiania theater, 1872)
Adrienne i komedien Christiane av Edvard Condinet (Christiania theater, 1873)
Pauline Mesnard i komedien De Unyttige av Edouard Cadol (Christiania theater, 1874)
Silvia i Kjærlighed og Lykketræf av Pierre Charlet de Chamblain de Marivaux (Christiania theater, 1874)
Hedvig i Ultimo av Gustav von Moser (Christiania theater, 1875)
Solveig i Peer Gynt av Henrik Ibsen (Bergen, 1876)
Estrella i Livet en Drøm av Pedro Calderón de La Barca (Christiania Theater, 1876)
Augusta i lystspillet Han bliver myndig (Christiania Theater, 1877)
Lilli Malm i Tredie Mand av Emilie Zogbaum (Christiania Theater, 1877)
Agathe i Det første graa Haar av Ferdinand de Lussac

Referanser

Kilder 

Norske skuespillere
Personer fra Karmøy kommune